Klage over dårlig service, og absolut kritisabel opførsel af tekniker.
Klagen er ligeledes sendt til TDC´s klage-afdeling.

Hermed en gennemgang af den service jeg har oplevet/modtaget hos TDC.

Jeg beslutter mig for at undersøge om det er muligt at få en højere hastighed på min bredbåndsforbindelse, og kontakter derfor jeres kundeservice.
Her får jeg oplyst at jeg kan få en 20/2 Mbit forbindelse, uden det koster mig yderligere.
Jeg sætter ordren i gang (Ordre nr.: 164059415) og modtager en ordrebekræftelse fra jer.
Dagen efter modtager jeg en ny Homeboks, som jeg selv skal installere.
I ordrebekræftelsen fremgår det at min linie bliver ændret den 17/3 mellem 8-16.

17/3:
Kl ca. 7:00 konstaterer jeg at min bredbåndsforbindelse ikke virker mere, og går ud fra at det er fordi linien er ved at blive omlagt.
Dog virker min fastnettelefon stadig.
Kl ca. 16:00 installerer jeg den nye Homeboks, og læser derfor vejledningen der følger med.
Jeg går frem efter vejledningen på side 8, da jeg har et almindeligt telefonstik.
Da jeg bliver i tvivl om jeg skal bruge det nye eller det gamle skillefilter, ringer jeg til jeres kundeservice.
Her får jeg at vide at det er ligegyldigt hvilket skillefilter jeg bruger, og lader derfor det gamle sidde.
Da bredbåndsforbindelsen stadig ikke virker kontakter jeg igen kundeservice, og vi gennemgår sammen installationen.
Igen spørger jeg om jeg skal bruge det ene eller det andet skillefilter, og svaret er at det er underordnet.
Jeg lader derfor det gamle sidde.
Aftalen bliver at der skal komme en tekniker på besøg.

18/3:
Om morgenen konstaterer jeg at min fastnet stadig virker.
Teknikeren kontakter mig telefonisk, og meddeler at han er ved at undersøge for fejl i centralen, og han vil kontakte mig igen, eller komme hjem til mig på adressen.
Samtidigt konstaterer jeg at min fastnettelefon ikke virker mere.
Teknikeren ankommer til min adresse, og han gennemgår installationen, og jeg fortæller ham at jeg har kontaktet kundeservice angående hvilket skillefilter der skal anvendes.
Første svar er at der slet ikke skal bruges skillefilter, hvorpå jeg spørger om der ikke skal det hvis når jeg har en PSTN telefonlinie.
Tekniker siger så at det skal der alligevel, men at det er underordnet hvilket filter der anvendes, men han vil anbefale et jeg monterer det nye filter.
Derfor bytter jeg det gamle filter ud med det nye.
Teknikeren adskiller dåsen placeret udvendigt på huset, og måler på telefonlinien der går til centralen, og konstaterer at det heller ikke virker her.
Han kører fra adressen igen, og er væk ca. 1 time, hvor vi har telefonisk kontakt nogle gange, og jeg genstarter Homeboksen, dog uden der kommer forbindelse.
Han vender efter noget tid tilbage til min adresse, og fortæller mig at han har skiftet en del udstyr i nogle skabe og centralen.
Vi konstaterer at der nu er forbindelse til bredbåndet.
Jeg fortæller ham at min fastnet stadig ikke virker, og han tager sin telefon frem, fjerner stikproppen i mit telefonstik, og monterer sin telefon i stikket, så han har forbundet den FØR skillefilteret.
Nu er der klartone i teknikerens telefon, så han konstaterer at det nok er min installation der er noget galt med.
Han tilbyder at fejlrette, men jeg siger pænt nej tak, og meddeler ham at jeg selv vil finde fejlen på min telefon.
Vi kommer så frem til afslutningen på hele denne sag, og jeg får så at vide at jeg kan forvente en regning på et teknikerbesøg, da jeg jo ikke havde monteret det nye skillefilter, men ladet det gamle sidde.
Teknikeren påstår at den nye Homeboks ALDRIG ville kunne virke med det gamle skillefilter.
Yderligere får jeg beskeden at det kabel der er trukket fra mit telefonstik til TDC´s udvendige tilslutningspunkt er et ulovligt elkabel, og jeg øjensynligt har brudt ind i tilslutningsdåsen på huset.
Dette til trods for at plomben på dåsen var ubrudt.
Tidligere har jeg informeret teknikeren om at jeg ved et andet servicebesøg havde fået tilsluttet kablet i dåsen udvendigt på huset af en af jeres andre teknikere, som bor i samme by som mig, og jeg kender ved navn.
Jeg må indrømme at jeg aldrig har oplevet en service og opførsel der tangerer dette.
Jeg vil under ingen omstændigheder beskyldes for at bryde ind i TDC´s skillepunkt, eller beskyldes for at have ulovlige kabler liggende.
Jeg er uddannet elektriker, og laver mange datainstallationer.
Kablet der ligger fra telefonstikket til dåsen på huset er cat6 STP kabel, og IKKE et ”elkabel” som teknikeren sagde.
Det er muligt at det ikke er et kabel TDC anvender, men det kan klare hastigheder der er langt højere end jeg nogensinde kan få ind i mit hus.
Her vælger jeg og slutte samtalen, og bede teknikeren forlade huset.
Efter han er kørt undrer det mig lidt at min fastnet pludseligt ikke virker mere, og jeg prøver derfor at montere det gamle skillefilter igen.
Nu virker både bredbånd og fastnet.
Jeg hastighedstester mit net, og wupti: 21/2 Mbit.
Jeg synes i bør informere jeres tekniker om at man faktisk godt kan bruge det gamle skillefilter.

Det burde vel ikke være nødvendigt at nævne at jeg ikke vil modtage nogen regning på teknikerbesøg, da fejlen ikke var i min installation, hvilket teknikeren allerede på et tidligt tidspunkt i forløbet konstaterer ved at måle på linien væk fra huset.
Samtidigt kunne han havde sparet en del tid hvis han havde vidst at det gamle filter skulle blive siddende i stedet for det nye.